

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo:** XXVIII/2014

**Dňa:** 30.01.2014

**K bodu programu:** **č. 18 – R ô z n e**

**Názov materiálu: Návrh riešenia otázky zákazu hazardných hier na území mesta Stará Ľubovňa**

**Materiál obsahuje**: Návrh uznesenia

Dôvodovú správu

**Materiál vypracoval a predkladá: Mgr. Rudolf Žiak**

prednosta MsÚ

**Podpis: \_\_\_\_\_\_\_\_\_\_\_\_\_\_\_\_\_\_**

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**A. b e r i e n a  v e d o m i e**

návrh riešenia otázky zákazu hazardných hier na území mesta Stará Ľubovňa.

**B. o d p o r ú č a  prednostovi MsÚ**

predložiť na aprílové rokovanie MsZ návrh VZN o miestnom referende.

**D ô v o d o v á s p r á v a**

Dňa 31.5.2013 bola doručená na MsÚ Petícia občanov mesta Stará Ľubovňa proti prevádzkovaniu hazardných hier na území mesta.

**Mestské zastupiteľstvo uznesením č. 554 zo dňa 13.6.2013 schválilo členov komisie na preskúmanie petičných hárkov - Pavla Jeleňa, MUDr. Janu Priputníkovú a Ing. Aleša Solára.**

Z i s t e n i e k o m i s i e :

1. Komisia považuje otázku v petičných hárkoch sformulovanú v súlade s § 10 ods. 6 zákona č. 171/2005 Z. z. o hazardných hrách.
2. Petícia obsahuje 259 petičných hárkov s 5 206 podpismi. Petičné hárky spĺňajú zákonom predpísané náležitosti.
3. Mesto malo k 31.5.2013 podľa databázy v evidencii obyvateľov 12 581 oprávnených

voličov, 30 % z oprávnených voličov je 3 775 voličov.

1. Kontrolou petičných hárkov bolo zistených 874 neplatných podpisov. Chyby pre ktoré nie je možné uznať podpisy za platné spočívajú v neúplnom dátume narodenia (uvedený len rok), neúplná adresa trvalého pobytu, neaktuálna adresa trvalého pobytu, nepresný dátum narodenia, podpísaný občan bez trvalého pobytu v Meste Stará Ľubovňa, podpísaná neplnoletým občanom, teda neoprávneným voličom.

Po odpočítaní neplatných podpisov, petíciu podporilo 4332 občanov s platnými podpismi.

1. Petíciu podporila Petícia mládeže, ktorú podpísalo 393 mladých vo veku od 14 do 18 rokov, tieto podpisy nie je možne brať do úvahy z dôvodu, že v čase doručenia petície títo občania nedosiahli vek, ktorý ich oprávňuje byť voličmi.
2. Ako problémové sa javia podpisy občanov, u ktorých je uvedený dátum narodenia v skrátenej forme, napr. 10.11.50, 1.7.83 a pod. Takýchto podpisov so skrátenou formou uvedenia dátumu petícia obsahuje 1 671.

Ak by komisia považovala podpis s takto uvedeným dátumom narodenia za neplatný, potom platných podpisov by bolo len 2 261, čo by znamenalo neplatnosť petície.

1. Mesto požiadalo oficiálne o právny názor - stanovisko MF SR,  MV SR a Úrad vlády SR k trom otázkam:

* formulácia petičnej otázky;
* či má Mestské zastupiteľstvo za predpokladu, že petícia spĺňa všetky zákonné náležitosti vyhlásiť v tejto veci miestne  referendum v súlade  s § 11a ods. 1 písm. c) zákona č. 369/1990 Zb. o obecnom zriadení;
* či je možné považovať za platný podpis občana, ktorý v petičnom hárku v kolónke dátum narodenia uvedie dátum narodenia v skrátenej forme napr. *"10.11.65"?*

Na 1. a 2. otázku nebola daná jednoznačná odpoveď.

Na 3. otázku týkajúcu sa uvádzania dátumu narodenia vo svojom stanovisku ÚV SR konštatuje:

„Pre úplnosť uvádzame, že podľa § 13 ods. 1 písm. a) zákona č. 154/1994 Z. z. o matrikách v znení neskorších predpisov, sa do knihy narodení zapisuje deň, mesiac, rok a miesto narodenia dieťaťa, a ak ide o viacpočetný pôrod, aj časové poradie narodenia. Podľa nášho názoru, z dôvodu jednoznačnosti údajov a charakteru petície, kde osobitný predpis ustanovuje najnižší počet osôb podporujúcich petíciu alebo vek osôb podporujúcich petíciu, by mali osoby podporujúce petíciu k svojim údajompodľa § 4 ods. 1 zákona č. 85/1990 Zb., uviesť **presný dátum narodenia, ako bol zapísaný do matriky** (do matriky sa zapisujú dátumy narodenia číslami 11.11.1985 aj slovom)“.

Z á v e r k o m i s i e - odporúčanie MsZ:

1. Komisia na základe rozdielnych stanovísk slovenských ústredných orgánov štátnej správy a nejednoznačný právny názor nevie jednoznačne určiť, či petícia spĺňa zákonom predpísané náležitosti.
2. Komisia definitívne stanovisko prijme po doručení stanovísk všetkých oslovených inštitúcii.
3. Je potrebné brať do úvahy aj skutočnosť, že petícia môže byť napadnutá, pre nedostatok v uvedení dátumu narodenia, skupinou osôb prevádzkujúcich výherné automaty.

Závery komisie podpísali Pavel Jeleň - člen komisie a PaedDr. Michal Biganič - primátor mesta. So závermi nesúhlasili 2 členovia komisie - Ing. Aleš Solár a MUDr. Jana Priputníková.

**Na rokovanie MsZ dňa 13.8.2013 bol predložený návrh VZN č. 54 o zákaze hazardných hier na území mesta Stará Ľubovňa.** Na schválenie VZN bola potrebná 3/5 väčšina prítomných poslancov (12 poslancov). Z 19 prítomných poslancov hlasovalo za 11 a zdržalo sa 8 poslancov. **VZN nebolo schválené.**

**Návrh riešenia - vyhlásenie miestneho referenda**

* **zákon 369/1990 Zb. o obecnom zriadení** v § 4 ods. 2 písm. b) stanovuje, že **samosprávu obce vykonávajú obyvatelia obce aj miestnym referendom**. Podľa ustanovenia § 4 ods. 3 písm. m) obec pri výkone samosprávy organizuje miestne referendum o dôležitých otázkach života a rozvoja obce. **Otázku povolenia či nepovolenia hazardných hier na území mesta je možné považovať v súlade s ustanovením § 4 ods. 3 písm. m) za dôležitú pre život v meste a jeho rozvoj;**
* v § 11 ods. 4 písm. f**)** zmocňuje mestské zastupiteľstvovyhlasovať miestne referendum. O vyhlásení miestneho referenda príjme MsZ uznesenie, v ktorom stanoví dátum uskutočnenia referenda a otázku, ku ktorej by sa mali občania mesta v referende vyjadriť;
* podľa ustanovenia § 11 ods. 5 zákona MsZ vyhlási miestne referendum tak, aby sa uskutočnilo do 90 dní od schválenia uznesenia o jeho vyhlásení;
* podľa § 11 ods. 5 sú výsledky hlasovania obyvateľov obce platné, ak sa na ňom zúčastnila aspoň polovica oprávnených voličov, a ak bolo rozhodnutie prijaté nadpolovičnou väčšinou platných hlasov účastníkov hlasovania. Obecné zastupiteľstvo vyhlási výsledky hlasovania obyvateľov obce do 3 dní od doručenia zápisnice o výsledku hlasovania na úradnej tabuli.

**Na základe zákona č. 171/2005 Z. z. o hazardných hrách**

* podľa § 10 ods. 5 písm. d) obec môže ustanoviť všeobecne záväzným nariadením, že hazardné hry podľa § 3 ods. 2 písm. b), d), e) a i) nie je možné prevádzkovať na jeho území, pričom toto všeobecne záväzné nariadenie musí platiť na celom území obce a musí sa vzťahovať na všetky hazardné hry podľa § 3 ods. 2 písm. b), d), e) a i). Na prevádzkovateľa hazardnej hry, ktorému bola udelená individuálna licencia na prevádzkovanie hazardnej hry pred nadobudnutím účinnosti všeobecne záväzného nariadenia, sa toto všeobecne záväzné nariadenie nevzťahuje do doby skončenia platnosti individuálnej licencie;
* **podľa odseku 5 písm. d) môže obec vydať všeobecne záväzné nariadenie, ak sa obyvatelia obce petíciou sťažujú, že sa v obci narúša verejný poriadok v súvislosti s hraním hazardných hier**, pričom takúto petíciu musí podporiť najmenej 30% obyvateľov obce, ktorí dovŕšili 18 rokov veku.

V**návrhu** zákona predloženom NR SR sa§ 10 dopĺňal odsekom 6, ktorý znel:

„O skutočnosti, či v obci dochádza k narúšaniu verejného poriadku v súvislosti s hraním hazardných hier rozhodujú obyvatelia obce v **miestnom referende.**“

(pôvodná verzia textu pozmenená na základe schváleného pozmeňujúceho návrhu poslancov NRSR)

V dôvodovej správe k návrhu zákona sa uvádza:

„Prípady narúšania verejného poriadku v obci veľmi citlivo vnímajú jej obyvatelia, a preto navrhnutá právna úprava ponecháva na obyvateľov príslušnej obce posúdenie miery narúšania verejného poriadku v ich obci v súvislosti s hraním hazardných hier na území ich obce. **Obyvatelia obce sa môžu k tejto otázke vyjadriť spravidla v miestnom referende** **vyhlásenom podľa § 11a ods. 1 písm. c) zákona SNR č. 369/1990 Zb. o obecnom zriadení,** **alebo v miestnom referende vyhlásenom podľa § 10 ods. 5 a 6 tohto zákona na základe** **poznatkov orgánov samosprávy.** Príklady otázky predloženej na rozhodnutie v miestnom referende: „Pociťujete, že v súvislosti s hraním hazardných hier v obci dochádza k vážnemu narúšaniu verejného poriadku v obci?“ alebo „Myslíte si, že dochádza k vážnemu narúšaniu verejného poriadku v obci v súvislosti s hraním hazardných hier v obci?“.

**V prípade, že sa MsZ rozhodne vyhlásiť miestne referendum podľa §11 a ods. 1 písm. c) zákona SNR č. 369/1990 Zb., je potrebné najprv schváliť všeobecne záväzné nariadenie o miestnom referende (na aprílovom rokovaní MsZ).**

**Miestne referendum sa môže vyhlásiť na júnovom rokovaní MsZ s termínom konania v mesiaci september 2014.**